Folketing
2002-04-25

Når vi i dag stiller denne forespørgsel til både erhvervsministeren og fødevareministeren, hænger det jo sammen med, at forbrugerne spiller en stadig stigende rolle i samfundet. Det gælder her i landet, og det gælder i forhold til andre lande. Det gør de også i en international sammenhæng, hvor forbrugerne inddrages i de politiske drøftelser. Derfor var det påfaldende for forespørgerne, at der i regeringens tiltrædelseserklæring ikke var noget om regeringens forhold til forbrugerne. Vi skulle måske have forventet, at den nye regering også synes, at det var en god idé at gøre klart, hvor man stod i forhold til forbrugerne, men det synes man ikke rigtig, og vi har heller ikke set noget i det materiale, der ligger fra fødevareministeren. Derfor er det naturligt at bede om en debat i dag, så vi kan få gjort det klart, hvor regeringen står. Vi blev jo ikke mindre bekymrede af det, der skete på finansloven, hvor en lang række besparelser blev gennemført. Forbrugerrådet blev skåret ned; en lang række stillinger falder væk. Danmarks Aktive Forbrugere fik færre penge.